Toomas Toimeta

Toomas Toimeta (esinejanimi Tommy ning ToTo Cantare; sündinud 23. oktoobril 1975 Pärnus) on eesti muusik, luuletaja ja endine sotsiaalpedagoog.

Toomas Toimeta asus 1995. aastal õppima Viljandi Kultuurikolledžis, mille ta lõpetas 1999. aastal laste ja noorte huvi- ja vabahariduspedagoogina.

Samal aastal alustas ta tööd sotsiaalkasvatajana, hiljem sotsiaalpedagoogina Pärnu linnavalitsuse Pereabikeskuses. Pärast selle sulgemist 31. detsembril 2011 jätkas ta MTÜ Pereabikeskuse juhatuse liikmena ning töötas Paikuse Põhikoolis sotsiaalpedagoogi ja klassiõpetajana. Paikuse Põhikoolis töötades õppis ning praktiseeris Nordplusi projekti vahendusel kinesteetikat Lätis, Leedus ja Taanis.

2012. aastal asutas Toomas Toimeta koos teiste MTÜ Pereabikeskus liikmetega Pereabikeskuse tänapäevani tegutseva lastehoiu Pärnumaal Sauga vallas.

Alates 2017. aasta sügisest kuni 2021. aasta juulini oli ta M. Lüdigi nimelise Vändra Muusika- ja Kunstikooli direktor.

Ühiskondlik tegevus
Kuulub Eesti Sotsiaalpedagoogide Ühendusse.

2002. aastast on ta eri rahvaste kultuuri ja muusikat vahendava ning tutvustava MTÜ KS Paabel juhatuse esimees.

Ta juhib enneaegsete laste vanemate toetusgruppi "Väikesed imelapsed" ja peab blogi Puhas Elu, kus räägib tervislikust ja keemiavabast elust, toidust ja elukeskkonnast.

On kirjutanud arvamusartikleid.

Lisaks on osalenud avalike loengutega täiskasvanud õppija nädalal ning pannud oma teadmised ja õla alla kiusamisvastasele projektile "Julgelt vastu".

Looming

Muusika
Aastal 1997 lõi ta kaheliikmelise electro-pop'i grupi Galaxy One, mille suurim etteaste oli esinemine 2001. aastal Depeche Mode'i Exciter World Touri Eesti kontserdi soojendusüritusel Pärnu ööklubis UP, kus lisaks oma nägemusele Depeche Mode'i, Kraftwerki ja Zodiaci lugudest esitleti ka uut singlit "Blind Boy". 2017. aastal tuli projekt Galaxy One uuesti kokku ning tegutseb tänapäevani.

Alates 2004. aastast on ta ansambli Duo Catarsis laulja ning klahv- ja elektrooniliste pillide mängija.

Ta on osalenud ansamblites ja stuudioprojektides Ghana, Dreamers ja Space Boys.

2022. aastal lõi Toomas Toimeta koos Urmas Aruoajaga rertoansambli Cantare. Esimeseks ülesastumiseks oli tuntud Hispaania Duo Baccara soojendamine Küüslaugufestivalil. Esimesed lood ühise projektiga Cantare on Urmas Aruoja sõnadele kirjutatud "Feliz Navidad", "Üks päev, üks öö", "Jõulumeenutus" ning "Andante, Andante"

Teater
Ta on teinud kaasa Viljandi Ugala teatri lavastustes "Ainult unistus" ja "Loojang" ja on mänginud ühte peaosatäitjatest (linnapead) noorte vabaõhumuusikalis "Kivine armastus".

Luule
Ta on välja andnud kaks luulekogu: "Cacaduu mõtisklusi" ja "Kirjakesi Teiselt Poolt, ehk Cacaduu mõtiskleb jälle".

Isiklikku 
Tema ema on Pärnu Endla teatri näitleja Malle Treial ja isa on sama teatri helitehnik Allar Toimeta.

Viited

Välislingid
 Duo Catarsis
 "Kirjakesi Teiselt Poolt, ehk Cacaduu mõtiskleb jälle"
 Priit Hõbemägi. "Toomas Toimeta tahab saastapirne testida" Eesti Ekspress, 13. september 2009
 Karin Klaus. "Pereabikeskus pakub võimalust pereelu tormid üle elada" Pärnu Postimees, 18.03.2011
 Aeg iseendaga olemiseks
"Enneaegsete laste areng sõltub lapsevanemate haritusest"
"Vanem kui elukogemusega inimene võtab vastutuse"
"Tänapäeva kool vajab sotsiaalpedagoogi"

Eesti lauljad
Eesti luuletajad
Eesti muusikud
Viljandi Kultuuriakadeemia vilistlased
Sündinud 1975